|  |  |
| --- | --- |
|  | Este artigo amosa escritos xaponeses. Sen o soporte axeitado, o texto pode mostrar símbolos sen sentido, coma caixas, marcas e outros. |

***Wagahai wa neko de aru*** (xaponés: 吾輩は猫である; lit. "Son un gato") é unha novela satírica de Natsume Sōseki, escrita entre o 1905 e o 1906. Céntrase na sociedade nipoa do período Meiji (1868-1912), especialmente nas relacións entre a cultura occidental e a xaponesa.

Manuscrito da obra.Páxinas do manuscrito da obra (Biblioteca Nacional da Dieta)

Título
------

O título da obra, *Wagahai wa neko de aru*, emprega un rexistro elevado típico dun nobre, polo que transmite un sentido de grandilocuencia e fachenda. Trátase dun uso irónico, xa que o protagonista é un gato doméstico antropomorfo adoptado por un profesor. Este estilo de humor é típico da escrita de Sōseki.

Publicación
-----------

O libro publicouse por entregas na revista literaria *Hototogisu*. Sōseki tiña a intención de compoñer tan só un relato breve, que acabaría converténdose no primeiro capítulo da novela. Porén, Takahama Kyoshi, un dos editores de *Hototogisu*, convenceuno para continuar coa historia, que iría evolucionando estilisticamente. Neste sentido, todos os capítulos poden lerse de xeito independente.

Sinopse
-------

Un arrogante felino describe a vida dun grupo de xaponeses de clase media: o profesor Kushami e a súa familia (os donos do gato); Meitei, o irritante amigo do señor Kushami; e o mozo estudante Mizushima Kangetsu.

A través dos ollos do animal, póñense baixo unha mirada crítica os costumes da época, en especial os recén importados dos países occidentais. Deste xeito, expónse o conflito entre a tradición do país e os novos modos culturais traídos pola modernización. Porén, a súa caracterización satírica e pesimista, típica do estilo de Sōseki, pódese aplicar a toda a experiencia humana.

Influencia
----------

*Wagahai wa neko de aru* é unha lectura habitual nas escolas xaponesas, polo que a súa trama e estilo son ben coñecidas polo público. En consecuencia, o xeito de falar do narrador, que xa era arcaico no seu momento, adoita asociarse co gato e o libro. Así mesmo, o pronome escollido polo felino, *wagahai*, rara vez utilizado na vida real, sobrevive na ficción para animais antropomorfos pomposos e arrogantes. Por exemplo, Bowser, antagonista da franquía de videoxogos *Mario*, usa *wagahai*, do mesmo xeito que Morgana, personaxe do *Persona 5*.

Adaptacións
-----------

### Animación

* *Wagahai wa neko de aru* (1982). Dirixida por Rintarō.

### Banda deseñada

* Chiroru Kobato (2010): *Wagahai wa neko de aru*.

### Cinema

* *Wagahai wa neko de aru* (1936). Dirixida por Kajirō Yamamoto.
* *Wagahai wa neko de aru* (1975). Dirixida por Kon Ichikawa, cun guión de Toshio Yasumi.

Notas
-----

1. 1 2 3  "Legends of Localization: Tricky Translations #4: "I" & "Me" in Japanese". *Legends of Localization* (en inglés). 2019-06-01. Consultado o 2024-03-14.
2. ↑  "El éxito de un viejo felino sin nombre". *www.publico.es*. 2010-05-01. Consultado o 2024-03-14.
3. ↑  "Soseki’s Cat: A Quantum Leap for Japanese Literature". *Red Circle* (en inglés). 2021-09-10. Consultado o 2024-03-14.
4. 1 2  Nathan, John (2018-05-16). "On Soseki’s Bitingly Critical Novel, I Am a Cat". *Literary Hub* (en inglés). Consultado o 2024-03-15.
5. ↑  "Soy un gato". *Impedimenta* (en castelán). Consultado o 2024-03-14.
6. ↑  "Yo, el gato". *lecturalia.com* (en castelán). Consultado o 15-03-2024.
7. ↑  Rintarô (1982-02-17). "Wagahai wa neko de aru". Consultado o 2024-03-14.
8. ↑  "Wagahai wa Neko de Aru". *MyAnimeList.net* (en inglés). Consultado o 2024-03-14.
9. ↑  Yamamoto, Kajirô (1936-04-14). "Wagahai wa neko de aru". Consultado o 2024-03-14.
10. ↑  Ichikawa, Kon (1982-06-25). "Wagahai wa neko de aru". Consultado o 2024-03-14.

Véxase tamén
------------

### Ligazóns externas

* Texto completo en xaponés (Aozora Bunko)
* Sōseki Project (recursos para a lectura no xaponés orixinal)

* Portal:Xapón

|  |  |
| --- | --- |
| Control de autoridades | 
* Wd: Q35690
* WorldCat
* VIAF: 189374645
* GND: 4627775-4
* LCCN: n81096408
* NDL: 00627253
* OCLC: 37019762

 |